ទោះបី​មាន​បម្រាម​ ក៏​អាច​មាន​ពលការិនី​រាប់​ពាន់​នាក់​នឹង​ទៅ​ធ្វើ​ការ​នៅ​ម៉ាឡេស៊ី
នាយករដ្ឋមន្ត្រីខ្មែរ បាន​បញ្ជា​ឲ្យ​ផ្អាក​ការបញ្ជូន​ពលការនី​បំរើ​តាម​ផ្ទះ ទៅ​ធ្វើ​ការ​នៅ​ម៉ាឡេស៊ី​​បណ្តោះ​អាសន្ន​ ក្រោយពី​មាន​រឿងអាស្រូវ។
លោកនាយករដ្ឋមន្ត្រី ហ៊ុន សែនបានបញ្ជាឲ្យផ្អាកការបញ្ជូនពលការិនីជំនួយការមេផ្ទះ ទៅធ្វើការនៅម៉ាឡេស៊ីបណ្តោះអាសន្ន បន្ទាប់ពីមានរឿងអាស្រូវ ប៉ុន្តែមន្ត្រីផ្លូវការកំពុងពិចារណាលទ្ធភាពនៃការបញ្ជូនពលករជាស្ត្រីបម្រើការតាមផ្ទះយ៉ាងតិច ២.៥០០នាក់ទៅធ្វើការនៅម៉ាឡេស៊ី។ លោក សេង សក្តា អគ្គនាយកនៃក្រសួងការងារ បានមានប្រសាសន៍នៅថ្ងៃអង្គារនេះថា លោកកំពុងតែសិក្សាលទ្ធភាពរបស់ពលករ ដែលក្រុមហ៊ុនមួយចំនួនបានជ្រើសរើស និងបានបណ្តុះបណ្តាលរួចហើយតាំងពីមុនបម្រាមថ្ងៃទី១៥ ខែតុលារបស់លោកនាយករដ្ឋមន្ត្រី ហ៊ុន សែន។ «ខ្ញុំសិក្សាមើលថា តើក្រុមហ៊ុនដែលបានទទួលជ្រើសរើស និងបណ្តុះបណ្តាល ហើយបានទទួលបណ្ណការងារពីក្រសួងការងារមុនថ្ងៃទី១៥ មានចំនួនប៉ុន្មាន ហើយយើងនឹងស្នើសុំគោលការណ៍ទៅរដ្ឋាភិបាល»។ លោកនាយករដ្ឋមន្ត្រី ហ៊ុន សែន បានថ្លែងនៅក្នុងសារាចរចុះថ្ងៃទី១៥ ខែតុលាថា រដ្ឋាភិបាលសូមជូនដំណឹងដល់ក្រសួង ស្ថាប័ន អាជ្ញាធរមានសមត្ថកិច្ច និងទីភ្នាក់ងារជ្រើសរើសពលករឯកជនឲ្យបានជ្រាបថា ចាប់ពីពេលនេះតទៅ ការជ្រើសរើស បណ្តុះបណ្តាល និងបញ្ជូនពលករ ជាស្ត្រីជំនួយការមេផ្ទះទៅកាន់ប្រទេសម៉ាឡេស៊ីត្រូវផ្អាកជាបណ្តោះអាសន្ន។ បម្រាមនេះត្រូវបានធ្វើឡើង បន្ទាប់ពីនគរបាលបានឆ្មក់ចូលទៅក្នុងក្រុមហ៊ុន ធី&ភី ខូអិលធីឌី នៅក្នុងខេត្តកំពង់ឆ្នាំងកាលពីសប្តាហ៍មុន ដើម្បីសង្គ្រោះក្មេងស្រីក្រោមអាយុ ១៨ឆ្នាំចំនួន ៣០នាក់ ដែលកំពុងទទួលការបណ្តុះបណ្តាលដើម្បីបម្រើការតាមផ្ទះនៅម៉ាឡេស៊ី និងពាក្យបណ្តឹងអំពីមរណៈភាព ការរំលោភសេពសន្ទវៈ និងការធ្វើទារុណកម្ម ក្នុងម៉ាឡេស៊ី។ លោកនាយករដ្ឋមន្ត្រី ហ៊ុន សែន បានបញ្ជាក់ថា ដំណើរការនៃការជ្រើសរើស បណ្តុះបណ្តាល និងបញ្ជូនពលករជាស្ត្រីជំនួយការមេផ្ទះទៅធ្វើការនៅម៉ាឡេស៊ីនឹងអាចប្រព្រឹត្តទៅបានជាធម្មតាឡើងវិញ លុះត្រាតែទទួលបានការជូនដំណឹងជាថ្មីរបស់រាជរដ្ឋាភិបាលអំពីបញ្ហានេះ។ តាមតួលេខរបស់ក្រសួងការងារ ប្រទេសកម្ពុជាមានទីភ្នាក់ងារជ្រើសរើសពលករចំនួន៣៤។ លោក ចាន់ សាវ៉េត ប្រធានផ្នែកឃ្លាំមើលសិទ្ធិមនុស្ស នៃសមាគមសិទ្ធិមនុស្សអាដហុក បានថ្លែងថា អង្គការសង្គមស៊ីវិលគាំទ្រវិធានការចាំបាច់នេះ ដើម្បីធ្វើការស៊ើបអង្កេតករណីរំលោភសិទ្ធិពលករកម្ពុជានៅម៉ាឡេស៊ី និងការជ្រើសរើសពលករមិនទាន់គ្រប់អាយុឲ្យទៅធ្វើការនៅម៉ាឡេស៊ី។ «ក្នុងនាមខ្ញុំជាអ្នកសិទ្ធិមនុស្ស ខ្ញុំត្រូវគិតពិចារណាថា បើសិនជារាជរដ្ឋាភិបាលមើលឃើញប្រទេសមួយ ដែលពោរពេញទៅដោយការរំលោភសិទ្ធិមនុស្ស មិនគួប្បីរួមចំណែកក្នុងការបញ្ជូនពលកររបស់ខ្លួនឲ្យទៅចូលរួមធ្វើកិច្ចការងារនៅក្នុងប្រទេសនោះទេ ហើយខ្វះអ្វីប្រទេសនៅក្នុងពិភពលោក ដែលត្រូវការពលករកម្លាំងពលកម្មនេះ។ យើងខ្ញុំសូមជំទាស់ជាដាច់ខាតក្នុងការយកអនីតិជនពីប្រទេសខ្មែរទៅបម្រើការឲ្យប្រទេសដទៃ។ វាប៉ះពាល់ដល់សេរីភាពកុមារ»។ លោក អ៊ូ វីរៈ ប្រធានមជ្ឈមណ្ឌលសិទ្ធិមនុស្សកម្ពុជា បានថ្លែងថា សារាចរនេះ គ្រាន់តែជាដំណោះស្រាយបណ្តោះអាសន្ន និងមិនមានឥទ្ធិពលធំដុំសម្រាប់ការបញ្ជូនពលករ នៅពេលមានភស្តុតាង នៃការរំលោភច្បាប់នានាត្រូវបានរកឃើញ ទើបមានការផ្អាក ប៉ុន្តែគ្មានអ្នកទទួលខុសត្រូវទេ។ «មេភូមិ ឬមេឃុំ ឬចៅហ្វាយស្រុកត្រូវទទួលខុសត្រូវចំពោះមុខច្បាប់នូវការកែអត្តសញ្ញាណបណ្ណបែបហ្នឹង។ យើងឃើញថា និទណ្ទភាពគឺជាមូលហេតុចម្បងជាងគេបង្អស់ បើសិនជាយើងអត់មានការកាត់ទោសអ្នកកែអត្តសញ្ញាណបណ្ណបែបហ្នឹង គាត់អត់មានអ្នកណាគេពិន័យ អត់មានអ្នកណាគេធ្វើបាប អត់មានអ្នកណាគេដាក់ទោសគាត់សោះ។ ពួកគាត់នឹងរកផ្លូវផ្សេងទៀត ដើម្បីប្រព្រឹត្តអំពើរំលោភសិទ្ធិមនុស្សដដែល»។ លោក អាន ប៊ុនហាក់ ប្រធានសមាគម នៃទីភ្នាក់ងារជ្រើសរើសពលករកម្ពុជា បានថ្លែងថា សមាគមត្រូវតែអនុវត្តឲ្យបាន១០០ភាគរយតាមសារាចរណែនាំរបស់លោកនាយករដ្ឋមន្ត្រី ហ៊ុន សែននេះ។ «យើងឃើញថា ឱកាសនេះគឺជាឱកាសសម្រាប់យើងសម្រាកក្នុងការជ្រើសរើស ហើយយើងងាកមកអង្គុយដើម្បីរកយន្តការនៃការការពារសិទ្ធិជាមូលដ្ឋានរបស់ពលការនីយើង។ យើងពង្រឹងយន្តការនៃការការពារនេះ ដោយធ្វើការសហការជាមួយដៃគូរបស់យើងប្រទេសម៉ាឡេស៊ី ក៏ដូចជារដ្ឋាភិបាលម៉ាឡេស៊ី និងអង្គការជាដៃគូមួយចំនួន»។ លោក រ៉ាចា សៃហ្វ៊ល រីដាវ៉ាន (Raja Saiful Ridawan) អនុប្រធានបេសកកម្មនៃស្ថានទូតម៉ាឡេស៊ីប្រចាំកម្ពុជាបានបដិសេធការអត្ថាធិប្បាយអំពីបម្រាមនេះ៕